Въча
Въча (до 1945 г. Вѫча) е река в Южна България – Област Смолян, общини Борино и Девин, област Пазарджик, общини Батак и Брацигово и област Пловдив, общини Кричим, Стамболийски и Родопи, десен приток на река Марица. Дължината ѝ е 112 km, която ѝ отрежда 23-то място сред реките на България. Въча е втората по големина река в Родопите след Арда. Отводнява големи части от Баташка планина, Велийшко-Виденишки дял, Переликско-Преспански дял и рида Чернатица на Западните Родопи.

Географска характеристика

Извор, течение, устие 
Река Въча се образува от сливането на двете съставящи я реки Буйновска река (лява съставяща) и Чаирдере (дясна съставяща) на 847 m н.в., на  в село Тешел, община Девин. За начало на Въча се приема Буйновска река, извираща от Каинчалския дял на Западните Родопи от 1558 m н.в., на 3,4 km югоизточно от село Кожари, община Борино, в непосредствена близост до българо-гръцката граница.

В най-горното си течение долината на Буйновска река е в посока северозапад и е широка, заета от ливади и малки обработваеми земи. След село Буйново реката завива на север и чак до излизането си от Родопите при град Кричим протича в дълбока каньоновидна долина, която се приема за граница между западната и източната част на Западните Родопи. Изключение от това правило са малките долинни разширения около Тешел, Грохотно, Девин и Михалково. При град Кричим Въча навлиза в Горнотракийската низина, където течението ѝ е бавно и спокойно в широко песъчливо корито, укрепено във водозащитни диги.

Влива се отдясно в река Марица на 168 m н.в., на 1,3 km североизточно от село Кадиево, община Родопи.

Водосборен басейн, притоци 
Площта на водосборния басейн на реката е 1645 km2, което представлява 3,1% от водосборния басейн на Марица, а границите на басейна ѝ са следните:
 на изток – с водосборните басейни на Първенецка река и Чепеларска река, десни притоци на Марица;
 на югоизток – с водосборния басейн на река Арда, десен приток на Марица;
 на югозапад – с водосборния басейн на река Места;
 на запад – с водосборните басейни на Чепинска река и Стара (Пещерска) река, десни притоци на Марица.

Основни притоци: → ляв приток, ← десен приток
 → Чапарско дере
 ← Хаджиларска река
 → Читакдере
 ← Чаирдере
 → Деринкоук
 ← Широколъшка река
 → Девинска река (Дамлъдере, най-голям приток)
 ← Алена
 ← Говедарника
 → Ябълков дол
 → Гашня (влива се в язовир „Цанков камък“)
 ← Лясковска река
 ← Чурековско дере
 ← Петварска река (влива се в язовир „Въча“)
 → Фотинска река (влива се в язовир „Въча“)
 ← Липово дере (влива се в язовир „Въча“)
 → Форцовско дере (влива се в язовир „Въча“)
 → Усоето (влива се в язовир „Кричим“)
 ← Дълбок дол (влива се в язовир „Кричим“)
 ← Черешовско дере (влива се в язовир „Кричим“)
 → Раздол (влива се в язовир „Кричим“)
 ← Казнишка река
 ← Малка Въча
 → Кемерско дере
 ← Устинска река

Хидроложки показатели 
Реката е с дъждовно-снежно подхранване, като максимумът е в периода април-май, а минимумът – октомври. Среден годишен отток при град Кричим – около 22 m3/s.

Селища 
По течението на реката са разположени 10 населени места, в т.ч. 2 град и 8 села:
 Област Смолян
 Община Борино – Кожари, Буйново;
 Община Девин – Тешел, Грохотно, Девин, Михалково;
 Област Пловдив
 Община Кричим – Кричим;
 Община Стамболийски – Куртово Конаре, Йоаким Груево;
 Община Родопи – Кадиево;

Стопанско значение, природни забележителности 
Водите на реката и притоците ѝ се използват за електродобив (каскада „Доспат-Въча“). По течението на самата река са изградени язовирите „Кричим“, „Въча“, „Цанков камък“ и „Тешел“, които служат за генериране на електроенергия, напояване в Горнотракийската низина и осигуряват част от питейната вода на град Пловдив. Стената на язовир „Въча““ е най-високата в България – 144,5 m.

В долинните разширения около Кожари, Буйново, Тешел, Грохотно, Девин и Михалково и в Горнотракийската низина водите ѝ се използват за напояване и отчасти за промишлено водоснабдяване.

По долината на реката преминават два пътя от Държавната пътна мрежа:
 Участък от 11,3 km от Републикански път III-197 Гоце Делчев – Доспат – Девин в участъка от село Тешел до град Девин;
 Участък от 58,1 km от Републикански път III-866 Смолян – Девин – Стамболийски в участъка от Девин до Стамболийски. След изграждането на язовир „Цанков камък“ участъкът от 16,6 km остава под нивото на язовира и е изграден нов обхождащ път през село Лясково.

Въча не преминава в близост до промишлени предприятия, което способства за чистотата на водата. По нейното течение са разположени красиви и уникални природни феномени – Буйновското ждрело, Ягодинската пещера, скалния монумент „Слона“. В района на село Михалково има топли минерални извори.

Вижте също 
 Списък на реките в България
 Списък на реките в България по водосборни басейни
 Списък на реките в България по дължина

Топографска карта

Галерия

Източници 

 
 Реки в България

Реки в България
Реки в област Смолян
Реки в област Пазарджик
Реки в област Пловдив
Притоци на Марица